**Παραδοσιακό και δομιστικό εκπαιδευτικό υλικό**

Όπως θα έχετε καταλάβει από το κείμενο παρουσίασης και από το συνοδευτικό υλικό, το εκπαιδευτικό υλικό (το οποίο ακολουθεί κάθε φορά μετά την εκπόνηση ενός προγράμματος σπουδών) καλείται να υλοποιήσει στην πράξη και με αναλυτικό και εξειδικευμένο τρόπο τις αρχές και τις πρόνοιες του αντίστοιχου προγράμματος. Με την έννοια αυτή αποτελεί ένα χειροπιαστό παράδειγμα του τι έχουν στον νου τους οι συντάκτες ενός προγράμματος και πώς θέλουν αυτό να επιτευχθεί.

Αφού διαβάσετε ―έστω και δειγματοληπτικά και διαγωνίως― τα αποσπάσματα που επέλεξα από τα προτεινόμενα εκπαιδευτικά υλικά ή ενδεχομένως και από άλλα αντίστοιχα που θα βρείτε με δική σας αναζήτηση, σε ένα κείμενο ~500 λέξεων να εντοπίσετε και να επισημάνετε με διαγραμματικό τρόπο τα σημεία των κειμένων αυτών τα οποία φαίνεται να υλοποιούν τις αρχές των προγραμμάτων για τα οποία εκπονήθηκαν.

Στις απαντήσεις σας προτείνω να ακολουθήσετε την εξής σειρά:

1. Από το προτεινόμενο υλικό επιλέξτε 2-3 (όχι περισσότερα) δείγματα ―όποια π.χ. αντιπροσωπεύουν τη σχολική βαθμίδα για την οποία ενδιαφέρεστε,
2. Συμβουλευτείτε ―όπου υπάρχουν― κάποιες απόψεις που έχουν διατυπωθεί γι’ αυτά που επιλέξατε,
3. Δώστε τα τεκμήρια που προκύπτουν από τη δική σας ανάγνωση,
4. Κάντε ένα τελικό αξιολογικό σχόλιο.